Papersnake/gushiwen huggingface dataset:
屏山草堂四咏 其四 月岩夜读
周述（宋代）

归来筑室月山傍，星斗长悬午夜光。清白流芳无别业，诗书堆满竹方床。
达磨祖师赞
释师范（宋代）

满面尽是胡须，当门却无版齿。
纵不画影图形，东土有人识你。
国风亭
刘摰（宋代）

地灵真合有清辞，正在中和乐职时。谁道诸诗吟不尽，试看亭上国风诗。
贤者之孝二百四十首·茅容
林同（宋代）

鸡乃为母设，蔬惟与客同。
贤哉茅季伟，误矣郭林宗。
宿深村
贯休（唐代）

行行一宿深村里，鸡犬丰年闹如市。

黄昏见客合家喜，月下取鱼戽塘水。
江西道中作三首 其三
张祜（唐代）

秋滩一望平，远远见山城。落日啼乌桕，空林露寄生。

烧畬残火色，荡桨夜溪声。况是曾游处，桑田小变更。
小园晚饮
司马光（宋代）

公府丰暇豫，真成弃掷春。
招邀俱胜友，粒温醉芳辰。
花艳农无敌，文锋健有神。
犹胜拥朱墨，终日坐埃尘。
句 其三
蔡京（唐代）

人主主人翁。
偈颂二百零五首
释正觉（宋代）

寒林濡露，明月濯波。
时节恁麽，衲僧如何。
廓一念不见有自，极十方不见有它。
遍界通身无背面，莫教丝绪落机梭。
虞美人 午梦
庄棫（清代）

暖风吹送晴丝碧。深院珠帘隔。梦回枕上意难忘。行遍三吴三蜀又三湘。

寸心万里天涯绕。草色闲门好。春风过了又秋风。岁岁年年都在酒尊中。
紫萸香慢 次姚江村韵，紫菊花
吴湖帆（清代）

傍东篱、閒寻幽圃，一尊拟约渊明。凭秋来高致，似寒蝶，惜倾城。

要倩花王低首，叹名园吟魏，换却春情。任绡笼雾织，欲起谪仙人。

佐隽赏、好呼酒兵。

风清。冷眼都醒。论节晚，惯谁平。借颦施写影，肥环夺宠，芳谱重评。

可怜玉烟生处，怨多少，在荒陵。忍看他、素英飘坠，翠云深院，天阔凄点疏星。

花泪暗零。
待制崔峄给事移守圃田
韩琦（宋代）

使台凝绩大河东，荣圃更临辅镇雄。鸾省要资虽锡命，牺图清职未推公。

满天秋色增诗骨，一路欢谣入岁丰。会取朝家精选意，陪京今是汉扶风。
咏雪
王之道（宋代）

白榆风起匝天来，透隙穿帘醉眼开。
毡襯庭阶茸妥贴，带盘山径玉萦回。
根行万国将宜麦，香动千林独放梅。
閒把银杯评柳絮，始知谢女亦非才。
太和戊申岁大有年诏赐百寮出城观稼谨书盛事以俟采诗
白居易（唐代）

清晨承诏命，丰岁阅田闾。膏雨抽苗足，凉风吐穗初。

早禾黄错抽，晚稻绿扶疏。好入诗家咏，宜令史馆书。

散为万姓食，堆作九年储。莫道如云稼，今秋云不如。
题龙潭西斋
李群玉（唐代）

寂寞幽斋暝烟起，满径西风落松子。

远公一去兜率宫，唯有面前虎溪水。
登黄鹤楼
郑孝胥（清代）

黄鹄依然对逝波，倚栏千古一蹉跎。沧江势为高楼曲，楚客愁因落日多。

武汉上游自形胜，官胡遗庙偶经过。书生枉负登临眼，奈此东南半壁何。
竹溪直院盛称起予草堂诗之善暇日览之多有可
刘克庄（宋代）

关法晨方度，其如夜未明。
危机真虎口，急计假鸡鸣。
唱罢城乌起，闻来野雉惊。
秦人百二险，齐客两三声。
珠履颜何厚，狐裘计已行。
昭王见事缓，食顷遣追兵。
偈三首
释守净（宋代）

坐断毗卢顶{左宁右页}，须是没量大人。
若是没量大人，不坐毗卢顶{左宁右页}。
拟小山篇
徐惠（唐代）

仰幽岩而流盼，抚桂枝以凝想。
将千龄兮此遇，荃何为兮独往。
偈
释警玄（宋代）

夜半鸟鸡抱鹄卵，天明起来生老鹳。鹤毛鹰觜鹭鸾身，却共乌鸦为侣伴。

高入烟霄，低飞柳岸。向晚归来子细看，依稀恰似云中雁。
江城子 秋日行舟
沈麖（明代）

浮萍潆曲小桥边，似荷钱，似花钿。秋艇宜人、一路棹添烟。

三径高情来访菊，无事尔，此身前。

新生野水碧涓涓，跃鱼渊，钓丝牵。疏柳依依、坡岸弄轻妍。

日落残霞分夜影，钟断处，塔铃传。
畴甫叔挽诗 其一
洪咨夔（宋代）

南渡几年里，深山谁力书。独君酣百战，许我丐三馀。

参斗明灯烬，湖江渴砚蜍。斯人犹不第，天理竟何如。
偶作秋英八种各题以诗 其三 菊
弘历（清代）

菊本潇洒姿，陶潜托幽好。却被人传说，东篱转厌闹。
和戴解元雄飞瑞香二首
吴芾（宋代）

碧玉扶疏自可观，花头缠锦更团圞。
坐来已觉明人眼，况有幽香馥鼻端。
杂感
陆游（宋代）

拥裘南窗下，坚坐试定力。
炉香亦不散，伴我到曛黑。
绝交近为我，游世易颠踣。
默默何所为？且复自休息。
贺岷州守种谊破鬼章二首
游师雄（宋代）

围合洮州敌未知，烟云初散见旌旗。
忽惊汉将从天下，始恨羌酋送死迟。
醉歌
汪元量（宋代）

衣冠不改只如先，关会通行满市廛。
北客南人成买卖，京师依旧使铜钱。
和何元清韵九绝
王炎（宋代）

一洗平生筝笛耳，极知绿绮有遗音。
君臣庆会休三弄，泉石膏肓不可针。
凤河晚渡
黄德燝（明代）

见说河东有凤山，问津人在夕阳湾。江鸥不管行骖速，故傍渔矶作意閒。
子隐台
杨杰（宋代）

平西义战几百载，江左空遗子隐台。乡俗尚传三害去，地基曾见六朝来。

人随逝水年年远，山似屏风面面开。谁与宜兴寻旧宅，至今藏在白云堆。
豫章别紫芝
张弋（宋代）

吟苦事俱废，拙深贫未除。
年来如旅雁，秋至即移居。
古道行黄叶，空囊贮素书。
一生江海恨，惟子最知余。
宫词
王仲修（宋代）

殿角风摇柳带长，御沟流水落花香。
雨来双燕归应早，先上珠帘十二行。
将赴海陵出京治泎觅舟候送客不至遂行
吕本中（宋代）

子行殊未来，我马已再秣。略投故人饭，苦厌从者聒。

长河见舟楫，尚恐尘事夺。风翻蝉急噪，雨漱岸欲脱。

南山已在眼，想望淮水阔。别离古所重，况在交友末。

翩然欲行际，所寄一短褐。路长书来稀，何以慰饥渴。
上元后连数日小雨作寒戏作四首 其四
陆游（宋代）

拟拨残书出郭行，浮云忽已败春晴。穷阎今雨无车马，卧听深泥溅履声。
系马峰
王世贞（明代）

天马走长空，兹峰偶一系。万象欲现时，聊将系吾意。
凤翔八观（并叙）
苏轼（宋代）

《凤翔八观》诗，记可观者八也。
昔司马子长登会稽，探禹穴，也远千里；而李太白亦以七泽之观至荆州。
二子盖悲世悼俗，自伤也见古人，而欲一观其遗迹，故其勤如此。
凤翔当秦、蜀之交，士大夫之所朝夕往来此八观者，又皆跬步可至，而好事者有也能遍观焉，故作诗以告欲观而也知者。
襄阳二首
陈造（宋代）

自怜薄宦走红尘，相见山灵厌俗氛。
咫尺岘山无计到，只应飞雨是移文。
十二月二十四日与家人环列灶下烟饥不出祭之以诗因嗟天之下遂无一人自视真老妇矣 其一
谢元汴（明代）

媚灶吾何敢，送穷亦古人。兰魂无怪惑，笔墓自嶙峋。

世事惟孤剑，文心比竹筠。匹夫诚有罪，怀璧山之根。
四月十日出郊
范成大（宋代）

约束南风彻晓忙，收云卷雨一川凉。
涨江混混无声绿，熟麦川川有意黄。
吏卒远时闲信马，田园佳处忽思乡。
邻翁万里应相念，春晚不归同插秧。
赠达西堂
赵师秀（宋代）

秋水数枝莲，在师房画这。
固应通净理，不复念生缘。
旧愿酬初满，灵方许尽传。
闲询曾住寺，如梦已茫然。
刘松岚观察
彭兆荪（清代）

独餐海岳秀，不尚帨鞶辞。冷抱有孤寄，热官无此诗。

釭花宵烬后，谏果味回诗。欲结参寥契，心香问导师。
玉烛新 重阳近矣倚此为寒花问
况周颐（清代）

光阴簪菊近。费暗省秋期，几探芳信。故人自别，江山瘦、鬯好登临谁分。

题糕落帽。忍忘却年时疏俊。帘乍捲、笙语霜前，依稀破人酲困。

安排更把茱萸，怕刬地烟尘，放晴难稳。素娥问讯。

应不负、占取一天风韵。无情有恨，数旧约曾无凭准。

愁暂倚、风雨壶觞，低徊看鬓。
直罗县三绝句
晁说之（宋代）

人生不合出都城，百坂千坡异县情。
勃勃当年圣人道，如今狐兔不胜行。
长相思
吴潜（宋代）

燕高飞，燕低飞。正是黄梅青杏时，榴花开数枝。

梦归期。数归期。相见画楼天四垂。有人攒黛眉。
阅故唐宫
孛朮鲁翀（元代）

锦帆走灭淮海波，虬髯起操汤武戈。荡民疮痏六朝下，天开百二秦山河。

我来傍徨旧宫土，细麦繁花忽谁主？终南王气三百年，仙李春风一千古。

春风吹梦天茫茫，玉楼金殿春云香。开元舞马散冥寞，纥干冻雀含悲凉。

世态苍黄几烟雾，秦汉英灵不知处。昆仑河脉自西来，湘浦雁行今北去。
毂毂
郭祥正（宋代）

毂毂复毂毂，怪禽安用啼。杏花已烂漫，月色正相宜。

提壶取新已，酌我金屈卮。行恐风雨来，乱红辞旧枝。

尚恨碧城锁，阻邀白雪姬。耳边无清歌，素饮方自怡。

尔何骋鸣声，弹射不肯飞。初亦厌尔聒，既久不复疑。

但能怖愚俗，又足惊童儿。天翁造尔躯，无乃私自欺。

爪吻异雕鹗，安能司祸机。又不似群乌，凶报吉亦随。

白日窜深棘，夜鸣殊不栖。劝尔勿毂毂，凤凰倏来仪。
梅花喜神谱·烂熳二十八枝
宋伯仁（宋代）

世久无渊明，黄花为谁好。
青女自凌威，寒香未容老。
句
赵葵（宋代）

不问春归自放花。
菖蒲
姜夔（宋代）

岳麓溪毛秀，湘滨玉水香。
灵苗怜劲直，达节著芬芳。
岂谓盘盂小，而忘臭味长，
拳山并勺水，所至水能量。
比观仲结诸公课会皆勍敌也行就举南宫作此赠
李流谦（宋代）

文章末流乃科举，剽东掠西何等语。
得者矜夸失者羞，其中往往分贤否。
一官生涎偿不勉，譬之北辕求适楚。
诸君堂堂万骑将，折箠自足笞狂虏。
收拾波澜着盆盎，却恐蛟龙愁窘步。
信手拈来即三昧，安用区区备先具。
朝窗暮几不停缀，宝玉牵联斗奇富。
论如过秦有古意，赋拟两都多杰句。
朝来次第出示我，两耳卓槊惊咸护。
华歆便可置龙头，牧之岂肯居第五。
我骇虚弦痛方定，未暇相从执旗鼓。
请君勿见小敌怯，一虞而霸在此举。
归来净洗科场业，别与斯文立门户。
过黄子寿适晾书画满壁赋呈贤尊考功
邵懿辰（清代）

古人之心不可寻，飒然秋风一室深。还留古人精爽在，鸾飘凤泊纷来临。

君家丈人爱书画，料简不使虫埃侵。中庭暴畏风日捐，悬之素壁高堂阴。

海王村中走仆仆，君从而后游书林。各投所好望门入，此时父子忽异心。

米老蒐奇有古癖，王充入市惟书淫。归来堆叠满箧几，论价不惜酬兼金。

俸钱到手便倾付，清茶展对喜溢襟。君之蓄书求有字，纸板不辨古与今。

未若丈人精品目，缣素甲乙排森森。朱繇铁石不遣慁，九原唤起欣知音。

夜阑直恐虹贯月，四边金薤垂琅琳。卧游傥欲众山响，中坐一鼓龙唇琴。
虞美人 题虞美人萱花扇面
叶璧华（清代）

团团一幅水纨净。描出亭亭影。二分消瘦旧腰肢。犹忆当时歌二唤虞兮。

海棠睡去春如梦。谁贻忘忧种。移将一抹旁庭阴。浅轻紫红恰称美人心。
同孝叔游玉泉
张伯玉（宋代）

石磴松阴一化城，泉源疑透古瑶京。
僧知到耳此根静，客来洗心诸虑清。
星记祥光重璧合，蓝田霁色暮烟生。
潺湲似识君将去，相送出山多别情。
送汪宫教
徐积（宋代）

尧亲其亲，教官得人。所性忠厚，貌纯气真。学为耕稼，经为本根。

实之为行，贲之为文。辞令出口，法度在身。大学小学，其谁弗循。

循之维何，维义是适。不骄不肆，无邪无僻。大者敬义，如汉元王。

小者乐善，如汉王苍。乐善敬义，何有不臧。保躬无悔，受福无疆。

无疆之福，维顺维忠。维忠维顺，维师之功。
句
聂崇义（宋代）

勿笑有三耳，全胜畜二心。
西晋
文彦博（宋代）

马圉言虽验，凫毛事亦奇。紫微才遍植，白刃已交驰。

星麦应无酒，私蛙尚有糜。铜驼休反袂，何救黍离离。
和关彦远雪
晁补之（宋代）

春雨翻成雪，朝垆未觉炎。
拂檐惊乍响，缀袖喜初沾。
庭薄宁堪迹，空繁讵可瞻。
正怜风共起，终恨雨同渐。
疏箔光来细，重扉气入严。
形容樗栎隐，意象岱嵩添。
孤洁怜墙仞，虚明快屋檐。
栖枯偶猜蝶，穿隙暂疑蟾。
诗案闲飘楮，妆帷误洒奁。
萦盈仙缕结，琐屑女针铦。
屐上长干足，颐间角里髯。
手龟良欠药，肤粟重遭爓。
池忆秦龙死，河怀汉马潜。
三章满尝吊，两骑望能占。
有德群污化，无威众动恬。
坚凝我无必，皎洁尔何嫌。
僵卧安非介，甘餐武亦廉。
妍辞太子简，拙兴客儿盐。
搏作隋珠灿，垂为纣箸尖。
公车贫笑跣，洹水梦忧歼。
氅鹤清宜绕，衣狐寠莫兼。
且当除讽渴，未暇怯樵痁。
戒婢当迟埽，呼奴更出觇。
揽来真可数，消去岂堪拈。
便洗埋灰釜，行操割亩镰。
它时玄尚白，今岁突应黔。
漕府君黄绶，儒宫我绛幨。
寒吟无与律，贫病不须砭。
玉饭流脂滑，金羹割尾纤。
山阴子猷兴，归去为谁淹。
山渐青（寓长相思）
张辑（宋代）

山无情。水无情。杨柳飞花春雨晴。征衫长短亭。

拟行行。重行行。吟到江南第几程。江南山渐青。
送欧阳宪副
薛瑄（明代）

凛凛谷中风，亭亭山上松。风声亦何劲，松自无改容。

竞秀固妍好，弱植徒丰茸。独于霜雪馀，卓然见高踪。

悠悠四十年，所遇多尚同。欧阳信佳士，亮节抱始终。

苍苍岁寒质，展可为国庸。适来述所职，归思何匆匆。

载歌君子篇，德期皓首崇。
眼儿媚 春情
冯伟寿（宋代）

自颦双黛听啼鸦。帘外翠烟斜。社前风雨，已归燕子，未入人家。

鞋儿试著无人看，莫是忒宽些。想它楼上，闷拈箫管，憔悴莺花。
句
贾似道（宋代）

飞花落絮满长安，饮尽离杯度渺漫。
酒房戏为长庆体示四郎侄
王世贞（明代）

且问吾家小杜康，泼醅浓醁许谁尝。软炊新稻真珠粒，细压寒槽白玉浆。

泻出流霞偏让色，滴来甘露有生香。休论染指涎先下，任遣持螯手自忙。

昼要督邮缸底静，宵防吏部瓮头狂。十年奔走愁为伴，万里归来醉是乡。

席上清樽仍北海，城中旧侣有高阳。秫田已满七百斛，泥饮从今三万场。

漉后葛巾堪倒戴，颓时藜杖好扶将。凭教卯酌还丁夜，不拟人间唤索郎。
题念济寺晕上人院
卢纶（唐代）

泉响竹潇潇，潜公居处遥。虚空闻偈夜，清净雨花朝。

放鹤临山阁，降龙步石桥。世尘徒委积，劫火定焚烧。

苔壁云难聚，风篁露易摇。浮生亦无著，况乃是芭蕉。
申仲义录事杭州来议论慷慨风节可喜作此以赠
谢应芳（元代）

客来试问钱塘事，冠盖都非旧日人。尚喜西湖堪种菊，不知东海欲扬尘。

手题王粲《登楼赋》，头戴陶潜漉酒巾。如此江山如此客，政须倾倒洞庭春。
小舟航湖夜归书触目
陆游（宋代）

云黑风号不见星，古丘丛木聚精灵。
舟人已过微相语，两两三三鬼火青。
秋怀 其二
刘城（明代）

代谢成古今，荣悴如流屣。金飙从何来，著物成凋毁。

阴生在午中，霜零由夏始。丰亨物忌靡，离明帝伤恃。

衔辔一以弛，气势来诚驶。摇落日趋多，萧瑟不可止。
寄李颐老
赵汝腾（宋代）

易说刊成未，心传自能云。
寄声扬舶使，一力主斯文。
晓步
彭汝砺（宋代）

峨冠出林薮，策杖济泥涂。山迥迷三岛，溪长念五湖。

归云静寒谷，落日憩平芜。独乐无羁束，低徊愧野夫。
赠美中侍者
何绛（明代）

袈裟着破尚童年，文雅风流是皎然。浮念尽销金磬外，沉香自爇玉兰边。

山云遮寺宜裁服，溪水当门好悟禅。大笑一身六千里，久同师谢世间缘。
游侠篇
张华（魏晋）

翩翩四公子，浊世称贤明。
龙虎方交争，七国并抗衡。
食客三千方，门下多豪英。
游说朝夕至，辩士自纵横。
孟尝东出关，济身由鸡鸣。
信陵西反魏，秦人不窥兵。
赵胜南诅楚，乃与毛遂行。
黄歇北适秦，太子还入荆。
美哉游侠士，何以尚四卿。
我则异于是，好古师老、彭。
叔易自三归吴同赴竹庵荔子之集二首
张元干（宋代）

惜别梅花雨，来归荔子秋。
江帆成昨梦，云峤忽重游。
共喜身长健，宁论客久愁。
殷勤老居士，更为宝峰留。
偈颂七十二首
释祖钦（宋代）

天黑云深飞暮鸦，鹭鸶立雪对芦花。
幸然不属今时事，句后声前会即差。
集句 其二
闻人祥正（宋代）

春风院院落花堆，花气浓薰入酒杯。日千殿头宣索鲙，小舟撑出柳阴来。
杜门
黎廷瑞（宋代）

有客扣我门，丁丁如啄木。
久立门不开，客去嗔此屋。
僮奴亦怪我，无事许畏缩。
向来豪侠场，门外车接毂。
将无晚乏具，效彼龟藏伏。
山田岁将收，亦可饭脱粟。
不厌客来频，所厌客论俗。
豪辨既多违，强应还自恧。
但恨平生友，欢聚不得足。
存者隔川途，没者卧丘谷。
精微向谁剖，郁结满心曲。
何如掩关生，黾勉抱吾独。
挥弦送征鸿，悠悠楚天绿。
春兴
沈朝初（清代）

归来安稳卧烟萝，花信风柔春渐过。满径白云人迹少，一帘红雨鸟声多。

闲来垂钓常忘饵，病后慵书不换鹅。除却浮家更无事，办装先去买青蓑。
前调（暮春）
李洪（宋代）

扫地烧香绝点尘。缘阶绿草又残春。略无闲事挠天真。

时落燕泥沾几席，乱黏冰絮上衣巾。西湖回柁少年人。
台湾杂咏 其六
齐体物（清代）

生年十五鬓鬖鬖，招得儿夫意所甘。岂但俗情偏爱女，草中都不长宜男。
同觉先询先儿子邦荣邦直游陶庄
陈曾寿（清代）

秋晶蹑屐南峰高，陶庄之胜临峰腰。修篁半天结一绿，万凤交舞鸣箫韶。

缘坡剖竹走泉溜，郁律直下绵青蛟。阴阳咫尺异寒燠，我踵屡息忘疲劳。

长耳老僧入禅处，潜窦细泻莹泓坳。结跏一念万年去，至今幻体犹坚牢。

洪杨奇劫断金臂，飞砾飒飒天神忉。试升绝顶望城邑，红鳞万瓦秋阳骄。

西泠当前渺一勺，隔江欲挹寒瘿瓢。当年纯皇奉文母，屡驻绛节观灵潮。

琳宫法宇变荆棘，阴崖突壁空嶕峣。百年反覆悯狂稚，净土往往污腥臊。

妖祀客魏等然耳，了知弹指灰尘消。丹墙一角馀正色，烟竿犹认钱祠遥。

清都赤城起方寸，避世何地违氛嚣。山僧烹泉荐绿茗，粗瓷盛玉逾名窑。

有梅凭岩最殊绝，雪时待访青霞娇。
对竹有感
崔敦礼（宋代）

庭前抱节君，五年不见汝。
去时双玉槊，枝叶稀可数。
归来儿孙多，已满寸金土。
竹盛人凋零，攀枝泪如雨。
赠刘进父监庙四首
赵蕃（宋代）

退士今安有，微官讵足旌。
茹蔬知味薄，不饮见神清。
要是高其事，况堪诗有声。
淮南人物论，是亦一权衡。
长安留别七弟兼简刘郎
韩维（宋代）

二年牢落坐回山，平日交亲梦寐间。
关外相逢非素约，樽前一笑慰衰颜。
匡衡沿牒朝廷远，王粲从军幕府閒。
跋马题诗离绪乱，霜风萧飒鬓毛班。
次韵陈簿席上见和
周紫芝（宋代）

黄鹄摩霄未易知，倦飞寒雀本来卑。颇惭陶令归田早，政坐穰侯见事迟。

偶有酒供鸲鹆舞，苦无人唱鹧鸪词。秋来湖上山方好，食蛤重为汗漫期。
赠张祜
杜牧（唐代）

诗韵一逢君，平生称所闻。粉毫唯画月，琼尺只裁云。

黥阵人人慑，秋星历历分。数篇留别我，羞杀李将军。
次韵和张芸老阻风见寄
孔武仲（宋代）

闻道征帆却滞留，萧条湘岸正南头。
春光虽有将归意，野色仍供不尽愁。
破浪心期元万里，扬帆目送已千舟。
山齐亦欲君重访，逆水如今是顺流。
题见一堂赠侯见洲藩伯
陈堂（明代）

功成疏宠位，兴洽在林塘。地拟青门胜，人欢绿野堂。

卷帘邀月上，垂钓引杯长。清世冥鸿意，无劳问阮康。
送外兄方卿公美赴广东宪十绝
黄公度（宋代）

早晚芝函下九天，不容瓜戍更期年。
苍生属望为霖久，肯使炎方雨露偏。
闻夏士文南归喜而有作特先寄之
贝琼（元代）

传闻正月楼船发，灵鹊先人到竹扉。突厥残兵河外徙，慕容诸客海边归。

山花雨过红于酒，江草春深绿染衣。从此高歌太平日，往来林下定无违。
香茶供养黄檗长老悟公故人之塔并以小诗见意二首 其一
朱熹（宋代）

摆手临行一寄声，故应离合未忘情。炷香瀹茗知何处，十二峰前海月明。
沁园春 其二 美人腮
徐石麒（清代）

满面娇憨，惟有香颐，含情最多。看春风暗度，燕支不染；

晓霞天韵，越粉慵和。不语藏愁，无人托闷，枕上交痕手自搓。

嗔人觑，把红衫掩醉，小扇障歌。

嫣然亲近如何。殆软玉酥香未足过。见桃花潋滟，含羞添晕；

梨云浮动，微笑生涡。夜色偏宜，春心不掩，玳瑁床前争认他。

偎人久，有融融粉汗，偷拭香罗。
华清怀古
李周（宋代）

吾家居处本关西，旧记遗踪事不迷。
屡过华清无一字，恐人笑我不留题。
夜宿太清悟真成道宫
白玉蟾（宋代）

朱楼紫殿贴晴空，前后千峰更万峰。
蝶殢秋花黄淡佇，猿啼晓树翠溟濛。
断霞烟重苔粘露，薄暮云兴夜起风。
醉倚玉栏弄明月，嗟嗟身世等萍蓬。
临终偈
释士圭（宋代）

前三十一，中九下七。老人言尽处，龟歌眼睛赤。
以前韵再继五绝
王洋（宋代）

夜发前村君莫惜，晓与天花比真色。
争先不是压群芳，祗恐群芳心自息。
宿香城寺
释德洪（宋代）

夜晴风细月华清，绕寺霜筠雪竹声。锡响僧归帝青宝，梦香人宿水沉城。

古今不隔尘都尽，心境俱忘镜对明。枕臂晓猿三叫绝，小窗灯暗读残经。
夜蛾儿
王庭圭（宋代）

碧眼银须粉扑衣，又随雪柳趁灯辉。怕寒还恋南华梦，凝伫钗头未肯飞。
外弟赵才仲数以书来论诗因作此答之
吕本中（宋代）

君才如长刀，大窾当一割。正须砻其锋，却立望容发。

平生江海念，不救文字渴。茫然揽辔来，六骥仰朝秣。

病夫百无用，念子故疏阔。未能即山林，颇复便裘褐。

前时少年累，如烛今见跋。胸中尘埃去，渐喜诗语活。

孰知一杯水，已见千里豁。初如弹丸转，忽若秋兔脱。

旁观不知妙，可受不可夺。君看掷白卢，乃是中箭筈。

不闻铁甲利，反畏彊弩末。舆薪遵大路，过眼有未察。

君能探虎穴，不但须可捋。
梁幼宁先生过访南渚留赠用韵赋答
李云龙（明代）

夕阳古渡一峰晴，剡曲遥怜远道情。帆带白云来岛寺，楼闻碧落瞰江城。

风归浦树闻花语，水入陂塘学佩声。兰沚漫劳公子思，君家原自有芳蘅。
道傍古樟有竹附焉可发一叹
罗公升（宋代）

古樟蟠山间，垂荫翳我里。
岁久或反常，村童祭为鬼。
大穴藏精灵，小隙窜蛇虺。
尝闻有惊霆，搜抉破根柢。
竹我君子徒，冰霜凜在齿。
胡为事钻刺，蟠屈嵚岩里。
乾坤亦广大，朽木何足恃。
托身一失所，万水难复洗。
松海各相吊，为我二友耻。
去去非吾徒，偷生不如死。
授钺
张翥（元代）

天子临轩授钺频，东南何处不红巾。铁衣远道三军老，白骨中原万鬼新。

烈士精灵虹贯日，仙家谈笑海扬尘。只将满眼凄凉泪，哭尽平生几故人。
吴松江肃威道此对酒次韵
孟洋（明代）

萍聚京华四海心，蓬飞岁月故骎骎。蛮荒独忆西台迥，郡国同瞻北阙深。

病骨逢君惭骥枥，春山对酒见莺林。少陵不作当时体，千载重聆大雅音。
黄石还渔溪寄刘九四首
陈藻（宋代）

多少人家好弟兄，不堪闺妇似吹笙。
十年再拜如丘嫂，更尽刘郎故旧情。
履道书斋植竹甚茂用韵寄之十首 其一
释德洪（宋代）

君家清癯生，风姿极孤峭。我欲为传真，世岂无笑笑。
题水轩
仇远（元代）

水轩寒最早，偏称冷官居。
老态重衾薄，秋声四壁虚。
霜前蛩渐少，雨后叶全疏。
渔叟顽如铁，鹑衣晓捕鱼。
次罗机宜韵
项安世（宋代）

笃道罗夫子，平生一展禽。
由由无失已，耿耿独垂今。
问舍家仍在，居家隐自深。
祗今人不置，无处辞朱金。
绝句九首
张耒（宋代）

天高列岫出林外，霜落大江流地中。
晚日桥边数归牧，牛羊部分听儿童。
夜泊华家埠
程洵（宋代）

江涵寒月明，人掩孤篷卧。萧萧木末风，惊我幽梦破。

心闲万念寂，枕稳千波妥。时闻掠水声，知有鱼舠过。
壶中天 秋曙
杜贵墀（清代）

戍楼笳奏，共萧萧叶响，枕旁惊客。月坠霜高蛩窗上，堆着乱愁千叠。

来准阴晴，先催行李，那问何年月。输他篱角，傍花浓睡寒蝶。

昨夜凉掩鸳帏，数琼签未遍，啼红初歇。促唤征衫，向西风，不许多情不别。

雁续残更，鸥圆剩梦，缆解莼湖白。荒鸡休唤，鬓边此际谁黑。
简柴端叟
李处权（宋代）

笔端落落曳十牛，老气飘飘横九州。
河伯未睹北海若，鲁人未识东家丘。
豪户但余酒肉臭，要涂只益衣冠羞。
旦评公议百年后，此士斯文班马俦。
和尹一韵
韩淲（宋代）

何处寻吾诗，梅横修竹色。搔头入混茫，挥手谢偪侧。

陶然漫饮趣，卓矣要笔力。冰溪最高地，不可不造极。
白苎词
朱静庵（明代）

西风肃肃天雨霜，馆娃宫深更漏长。
银台绛蜡何煌煌，笙歌劝酒催华觞。
美人起舞雪满堂，清歌宛转飞雕梁。
君王沉醉乐未央，台前月落天苍苍。
策杖
陆游（宋代）

山翁老病入腰膂，坐觉诸儿行步奔。
暂出衡门须策杖，千回上树更堪论！
减字木兰花·朝云横渡
蒋氏女（宋代）

朝云横渡。辘辘车声如水去。白草黄沙。月照孤村三两家。飞鸿草也。万结愁肠无昼夜。渐近燕山。回首乡关归路难。
雪夜留梁推官饮
梅尧臣（宋代）

昼雪落旋消，夜雪寒易积。
灯清古屋深，炉冻残烟碧。
为沽一斗酒，暂对千里客。
酒薄意不浅，轻今须重昔。
重昔是年华，飘飘犹过隙。
一醉冒风归，平明马无迹。
春日偶书
寇准（宋代）

柳岸花塘慵独赏，闲门春尽阻闲游。
少年多故心先老，却被人疑似白头。
蚊
周行己（宋代）

天地不爱人，生此人之苦。吁嗟实微物，身不及毛羽。

利嘴善噆肤，令人失眠睡。长夏五六月，执热不通噫。

此物于是时，翾翾夸得势。一聚动亿万，翳空如坌壒。

当昼即散伏，得夜乃纷会。每见灯火集，不容设帱盖。

初若猬毛戢，次第缘罅隘。稍稍傍耳飞，嘤鸣欲相卖。

挥拂不敢停，得便时一嘬。所欲未涓滴，已见盈腹背。

舍命不畏死，忽遭一拍碎。顾我七尺躯，岂不容尔细。

蜂有毒在尾，尔有毒在喙。畏尔众口多，不比蜂一虿。

安得厉金商，扫荡聊一快。
代怀安王林丞上杨安抚 其六
林希逸（宋代）

听得溪边击壤声，年来官府是升平。吏呼不到韩卢卧，整理犁锄待雨耕。
寄梅村山人 其二
毛直方（宋代）

去年三客赋荼蘼，忽见新花发故枝。省到死生离合处，春风消得几相思。
古诗
庞谦孺（宋代）

凡人种园花，但取红紫丽。
今我种园花，所乐在生意。
侵晨草露湿，园林有清气。
寝兴不裹首，散策绕花次。
次第除繁枝，分明去浪蕊。
客至旋结襟，舍柯惜馀味。
新稍才过屋，弱干渐拂地。
是中有深趣，欣然心自慰。
旧馆
韩偓（唐代）

前欢往恨分明在，酒兴诗情大半亡。

还似墙西紫荆树，残花摘索映高塘。
和陶答庞参军六首
苏轼（宋代）

我见异人，且得异书。
挟书从人，何适不娱。
罗浮之趾，卜我新居。
子非玄德，三顾我庐。
走笔依韵和杨进士倜登南楼之作
强至（宋代）

当年割据属英雄，楼观诚奢物产穷。
藩镇一归平削后，关河尽入照临中。
离宫此日号大壮，织杼无人歌小东。
全魏万家今乐业，衮衣惟恐迓周公。
舟中闻邻船吴歌有怀幼文来仪
杨基（明代）

轻帆短楫溯烟波，叠渚回舟奈远何。
一路诗从愁里得，二分春向客中过。
江通汉水晴偏绿，山入湘云晚更多。
何处思君肠欲断，楚妃祠下听吴歌。
刘琨
文天祥（宋代）

中原荡分崩，壮哉刘越石。
连踪起幽并，只手扶晋室。
福华天意乘，匹磾生鬼蜮。
公死百世名，天下分南北。
和彦冲同原仲过交溪桥头
李处权（宋代）

不识交溪路，诗来锦绣重。
閒云时出岫，落日更明松。
叔夜常为锻，渊明亦近农。
喜君机事息，鱼鸟故相容。
寄施芸隐
崔复初（宋代）

惊见门前柳又阴，江湖何日可山林。
未能成事空豪气，恐易伤时休苦吟。
鱼信不来流水远，雁声低去暮云深。
而今甚觉春游懒，静看中庸养道心。
李成季得阎子常古琴作
晁补之（宋代）

昔人流水高山手，此意宁从弦上有。
阎侯卷舌卧闾里，意向是中留不朽。
似闻绿绮置床头，暑雨东城无麦秋。
赵传和氏斋五日，吴得湛卢当两州。
李侯得意夸题柱，成诗欲使邀诸路。
自有桓山石室弹，深屋时闻茧抽绪。
无琴尚可何独弦，要识精微非度数。
人生有累无非失，我欲心灰木为质。
懒从徽的自凝尘，老向诗书逾爱日。
自言结习久难除，犹理断编寻止息。
焦城卜筑近连轸，归约阎侯亦萧瑟。
旧闻君祖课木奴，试买瑕丘百株栗。
逸士坟
周文璞（宋代）

魂归魄散两逍遥，小小丘亭慰寂寥。
守墓未须耘宿草，白蟾方护紫芝苗。
沈彬圹篆
不详（唐代）

佳城今已开，虽开不葬埋。漆灯犹未灭，留待沈彬来。
相思桥
钱闻诗（宋代）

道术相忘过眼休，要将此意味庄周。
桥边莫起相思念，恐使游人错路头。
病中去伐见访
李时勉（明代）

閒居闻我病，独骑远来看。见面深相慰，中心便觉宽。

坐留菜羹饭，好似绮筵欢。临别无为赠，涛笺写肺肝。
偈四首 其二
释鼎需（宋代）

懒翁懒中懒，最懒懒说禅。亦不重自己，亦不重先贤。

又谁管你地，又谁管你天。物外翛然无个事，日上三竿犹更眠。
秋水
安鼎奎（清代）

一片琉璃镜，迢迢秋水长。江清沉夜月，雁影落寒塘。

沙渚芦花白，烟波鸥梦凉。南华真妙谛，寄兴在蒙庄。
隐翠岩在黄龙洞最深处林翠盘郁径引泉带
庞嵩（明代）

毋曰隐矣，莫予闻觏。川流斯逝，声谷传叩。
失调名
佚名（宋代）

蹙损两眉峰。
太皇太后阁六首 其六
韩维（宋代）

残冰未放沟声滑，小雨频催柳色新。昼漏渐长无一事，坐披黄老味天真。
旧宫人 其一
王紫绶（清代）

旧日常随玉辇游，朝钟暮管夜箜篌。闲来细语繁华事，不尽神宗四十秋。
题周草窗江村小景扇面
吕胜之（宋代）

飞鹭落凫渚，山花灿如绣。
爱闲人不来，柴门掩春昼。
暮春二十八夜枕上有怀
汪莘（宋代）

茅檐环走两金轮，二十九番杨柳春。
回首半生无觅处，祗应留得见前身。
儿童以石舟戏于池
陈著（宋代）

浮生已付四宜休，老病光阴黄叶秋。
底用燕嬉居画舫，何妨飘忽悟虚舟。
行营即事
刘商（唐代）

万姓厌干戈，三边尚未和。将军夸宝剑，功在杀人多。
再次前韵二首呈士秀 其一
曾协（宋代）

相逢此日胜平生，不厌支筇数送迎。乐地共欣三径就，诗坛仍见一军惊。

风飘柳线曾经染，雪著梅梢分外清。光景唤人无计奈，剩烦佳句破愁城。
次韵陈正之团扇画一鱼二首
方回（元代）

妙得濠梁趣，任公犗肯吞。
□泉如有待，头角上天门。
由松树塘至库舍图岭
颜检（清代）

松塘有松松满山，千松万松盘复盘。盘山松高凌绝顶，天光云影迷青峦。

青峦去天不逾咫，谡谡松涛入人耳。不知身在最高峰，但见天风落松子。
水龙吟（代寿制师贾参政）
翁溪园（宋代）

镇淮楼下旌旗，晶明辉映云山阁。宸旒倚重，折冲千里，无逾秋壑。缓带轻裘，纶巾羽扇，从容筹略。使毡裘胆破，丁宁边吏，无生事，空沙漠。

二十四桥风月，称断楼、卷尽帘箔。绂麟华旦，饱吟玉蕊，款簪金药。驿骑朝驰，宝鞍卖赐，御筵宣押。更赐环促如，中书入令，作汾阳郭。
用前韵戏赠叶致远直讲
王安石（宋代）

叶侯越著姓，胄出实楚叶。
缙云虽穷远，冠盖传累叶。
心大有所潜，肩高未尝胁。
飘飘凌云意，强御莫能慑。
辟雍海环流，用汝作舟檝。
开胸出妙义，可发蒙起魇。
词如太阿锋，谁敢触其铗。
听之心凛然，难者口因嗋。
抟飞欲峨峨，锻堕今跕跕。
忘情塞上马，适志梦中蝶。
若金静无求，在冶惟所挟。
载醪但彼惑，馈浆非我谍。
经纶安所施，有寓聊自惬。
棋经看在手，棋诀传满箧。
坐寻棋势打，侧写棋图贴。
携持山林屐，刺擿沟港艓。
一枰尝自副，当热宁忘箑。
反嗤褦襶子，但守一经笈。
亡羊等残生，朽筴何足摺。
欢然值手敌，便与对匕筴。
纵横子堕局，腷膊声出堞。
樵父弛远担，牧奴停晏饁。
旁观各技痒，窃议儿女嗫。
所矜在得丧，闻此更心惵。
熟视笼两手，徐思捻长鬣。
微吟静愔愔，坚坐高帖帖。
未快岩谷叟，斧柯尝烂浥。
趋边耻局缩，穿腹愁危嶪。
或撞关以攻，或觑眼而厌。
或羸行伺击，或猛出追蹑。
垂成忽破坏，中断俄连接。
或外示闲暇，伐事先和燮。
或冒突超越，鼓行令震叠。
或粗见形势，驱除令远蹀。
或开拓疆境，欲并包总摄。
或仅残尺寸，如黑子著靥。
或横溃解散，如尸僵血喋。
或惭如告亡，或喜如献捷。
陷敌未甘虏，报仇方借侠。
讳输宁断头，悔悞乃批颊。
终朝已罢精，既夜未交睫。
翻然悟且叹，此何直劫劫。
孟轲恶妨行，陶侃惩废业。
扬雄有前言，韦曜存往牒。
晋臣抑帝手，捘侯何啻涉。
冶城子争道，拒父乃如辄。
争也实逆德，岂如私斗怯。
艺成况穷苦，此殆天所厌。
如今刘与李，伦等安可躐。
试令取一毫，亦乏寸公镊。
以此待君子，未与回参协。
操具投诸江，道耕而德猎。
咏荔子
陈宓（宋代）

天垂甘露绛绡囊，凝作清冰更有香。
偏与荷花妒颜色，不教卢橘见容光。
蔡公笔妙曾分品，坡老名高合得尝。
最喜不为妃子污，千年风月水云乡。
次韵毛君见赠
苏辙（宋代）

江国骚人不耐秋，夜吟清句晓相投。
锋藏岂愿囊中脱，尾断终非俎上羞。
择地何年真得意，铺糟是处可同游。
南迁尚有公知我，人事何须更预谋。
送陈西岩山人兼寄蔡鹤山徵士
王慎中（明代）

自将形质混尘烦，独有风神众所尊。托意偶谈山水事，好游不谒贵奢门。

道存已解遗身世，客倦犹思返故园。遥忆一丘归老处，惟应禽尚晚相敦。
寄桃源郑徵士 其十 空字
张孟兼（明代）

浩歌美清夜，翩翩挟天风。采芹碧涧底，看奕青云中。

洞口有霜瀑，飞流落晴空。
光山谣
张耒（宋代）

舣舟淮南望新息，天遣清淮限南北。
崎岖细路入光山，野色苍凉秋日白。
八月获稻田无水，蚱蜢群飞稻干死。
危桥绝涧闻水声，喧喧汲水争瓶罂。
昏昏落日衔远山，乌啼车辙未得闲。
县公吴生我世旧，为我烹羊酤斗酒。
灯前醉饱纷就眠，五更开门星满天。
长年他乡心惘然，远途辛勤难具言。
正月雨雪
曾丰（宋代）

少阳当进犹自抑，老阴当退犹自激。
煦煦才融地出青，飕飕又肃天生白。
一曝十寒权在天，春行冬令风弄权。
我欲问天去天远，懒能更上讼风篇。
寓目
孔平仲（宋代）

云惨天如褐，山横日易昏。寒鸦啼古木，饥雀噪空园。

红叶风飘势，苍苔雨滴痕。行吟有清兴，寂寞与谁论。
天人吟
邵雍（宋代）

天学修心，人学修身。
身安心乐，乃是天人。
天之与人，相去不远。
不知者多，知之者鲜。
身主于人，心主于天。
心既不乐，身何由安。
同成父弟访王亢宗遇周钦止同过圆通看竹二首
赵蕃（宋代）

访客因逢客，相携看竹来。
径从林下转，门向水边开。
高顾防惊鸟，徐行恐破苔。
故嫌溪浅落，妨我泛舟回。
晚思
高蟾（唐代）

虞泉冬恨由来短，杨叶春期分外长。

惆怅浮生不知处，明朝依旧出沧浪。
句
郑师冉（唐代）

烟消门外青山近，露重窗前绿竹低。
虚心堂会陈龙图
韩琦（宋代）

余尝爱此君，中虚外有节。手植数年间，万戟竞森列。

为堂于其中，一境遂清绝。虽归临本邦，事岂免羁绁。

不得时相亲，固负好风月。方将乞残骸，就第养衰拙。

孤怀造昆阆，直气卷金铁。终日对婵娟，卒岁伴高洁。

春来忘芳非，夏至失炎热。秋深凌严霜，冬暮映积雪。

居无一不宜，啸傲远尘媟。兹乐期谁同，实系长者辙。

相从挹天真，共话到禅悦。簪箨豸冠耸，拉笋犀株折。

乘醉卧疏影，敲玉应仙阙。此志吁未遂，对酒勿轻别。
塞上曲
胡庭兰（明代）

挥鞭万里长，葱岭暮云黄。闻说单于遁，明朝猎白狼。
李侍御归炭谷山居，同宿华严寺
赵嘏（唐代）

家在青山近玉京，日云红树满归程。

相逢一宿最高寺，半夜翠微泉落声。
龙榜看土镇 其一
黄公辅（明代）

逶迤步屐度山坳，半日偷閒俗可抛。喜有陇云知我意，相随芒履到衡茅。

杯浮紫翠岚光漾，语带烟霞竹浪敲。未雨绸缪桑土计，长林归鸟稳栖巢。
口占
刘克庄（宋代）

时有吟哦搔雪鬓，别无主掌击冰衔。
宁归南亩称三老，怕守东华趁六参。
跌荡已将经束阁，跏趺聊与佛同龛。
向来麈柄高悬起，旧事何人共可谈。
偈颂一百三十三首 其九十
释居简（宋代）

莫袖搴旗手，同扶折脚铛。高棋放低著，死路活教行。
六州
佚名（宋代）

承景运，天子奉明堂。玉烛应，金飚动，万宝盈箱。严法驾、天路龙骧。采仗迎祥。日色动扶桑。款清庙、我诚将。回御八鸾锵。於皇仁孝，祖宗来顾，熙于四极，令问载无疆。躬严配、笙镛奏凤来翔。瑞烟起，浮帝衮，玉步间天香。升重宇、壁玉华光。桂流觞。神虞夕照熉黄。九霄鸣佩下清厢。齐拱太微傍。群心同愿，长临路寝，三年讲礼，显祀文王。
鹅湖山
叶梦得（宋代）

鹅王牧群鹅，浊世肯下游。
积水近天阙，有时戏沉浮。
老禅天人师，领略倾九州。
初开选佛场，坐断诸峰头。
当时江东西，海纳吞众流。
岁晚徙山麓，华堂跨龙楼。
至今韦公碑，照耀苍崖幽。
陈迹记往昔，登临纵冥搜。
重来岁月疾，俯仰五十秋。
抚事一太息，何从问马牛。
惟余拱把木，百尺环道周。
成坏各有时，干戈今少休。
空怀三宿恋，为汝半日留。
钟声远送客，雾雨昏林丘。
送小韩入都
罗绕典（清代）

论交湖海意粗疏，况是诗魔未忏除。过客有时门署凤，冷官无事座悬鱼。

得君共奓悬河口，规我如看举烛书。好为香山赠鞭策，长安米贵不难居。
早发
韦庄（唐代）

早雾浓于雨，田深黍稻低。
出门鸡未唱，过客马频嘶。
树色遥藏店，泉声暗傍畦。
独吟三十里，城月尚如珪。
寻香山湛上亘
孟浩然（唐代）

朝游访名山，山远在空翠。氛氲亘百里，日入行始至。

杖策寻故亘，解鞭暂停骑。石门殊豁险，篁径转森邃。

法侣欣相逢，清谈晓不寐。平生慕真隐，累日探奇异。

野老朝入田，山僧暮归寺。松泉多逸响，苔壁饶古意。

谷口闻钟声，林端识香气。愿言投此山，身世两相弃。
送湖南卢提刑赴召三首
项安世（宋代）

世间除我更谁穷，老去知心仅有公。
玉局当年已无分，星沙今日更愁侬。
饥乌绕树啼寒月，独雁辞群叫朔风。
四斗官醪作供给，先生只此是遭逢。
兰亭诗二首 其一
王徽之（魏晋）

散怀山水，萧然忘羁。秀薄粲颖，疏松笼崖。游羽扇霄，鳞跃清池。

归目寄欢，心冥二奇。
临江仙
石孝友（宋代）

买笑当歌何处好，小楼四面江山。玉梅枝上卸余寒。雨随春到山，风向晚来颠。

任自腰围都瘦损，肯教欢意阑珊。引杯相属莫留残。花如人竞好，人与月争圆。
柳梢青·恰则年时
黄人杰（宋代）

恰则年时。风前雪底，初见南枝。

可匆匆，花才清瘦，子已红肥。

安排酒盏相随。看金弹、累累四垂。

渴后情怀，鼎中风味，惟有心知。
何如野老住深村二首 其二
董纪（明代）

此行敢谓儒冠误，进步青云登仕路。不投光范一封书，底用蓬莱三献赋。

鸡鸣待诏留金马，日仄拜辞丹陛下。独持使节瘴乡来，性命鸿毛身土苴。

何如野老住深村，一生不识州县门。
狱中集古十六首　东岩同扉 其七
韩邦奇（明代）

燕臣昔恸哭，千载为悲辛。圣代复元古，如君何足珍。
凭阑人·江夜
张可久（元代）

江水澄澄江月明，江上何人搊玉筝？隔江和泪听，满江长叹声。
秋夜怀归
寇准（宋代）

背窗寒烛影沉沉，楚客乡思欲不禁。
板阁漏残人自远，水萤光淡夜方深。
牢愁闻雨眠疏屋，归梦随云徹故林。
忆着烟村旧风景，柿红时节又鸣砧。
句曲道中值雨时赴子与之约二首 其二
宗臣（明代）

少文自昔耽卧游，徐卿东来何所求。穿云漱石不知暑，碧草青所今始秋。

大风欲拔众山去，骤雨如决千江流。明日峰头弄笛者，高歌能不生我愁。
老大
刘因（元代）

老大情怀随处乐，幽閒气味逐时添。平生长物不入室，一日百钱辄下帘。

题品云山宁有讳，收罗风月不妨廉。客来恐说闲兴废，茶罢呼棋信手拈。
积潦简友人
陈必复（宋代）

暝锁层阴重，霾深失远峦。
积流上篱落，飞影度栏干。
石发梳风瘦，垣衣护雨寒。
深怀裹饭去，终愧往来难。
送修书记游天台
李鼐（宋代）

尘事日败人，筋力随以劳。三年梁溪上，俯仰如桔槔。

穷巷躬水菽，杜门匪禅逃。修公岩壑人，臭味合我曹。

閒从茗碗集，有往不待招。清芬落净几，宴坐挥霜毫。

脱略畦畛外，寂寞期久要。春风草离离，飞花照方袍。

朝来遽别我，明月挂一瓢。笑指天台云，意气东南高。

去去不可挽，独鹤鸣九皋。会看精进力，觉性一宿超。

全提法王法，众说障奔涛。大千廓沙界，体现无丝毫。

异时药山偈，问道惭非翱。
宴清都 壬寅小除夕阳山舟中
朱祖谋（清代）

饯腊蛮村鼓。声声急、雁边低和鸣橹。琼箫市远，膏炉爓薄，好春何许。

横溪数萼娇红，点缀入、迎年秀语。任向夕、雪意垂垂，韩山冷落眉妩。

银荷翠管西船，歌呼簺博，浑忘羁旅。涂笺燥墨，沾杯淡酒，自温眠绪。

荒鸡定怜沈梦，是一夜、乡心几处。唤绪风、帆色新年，春程未误。
首夏
李之仪（宋代）

娇红扫尽绿阴成，便觉庭虚暑气生。旋拂藤床方竹枕，不妨鼻息作雷鸣。
送化士
饶节（宋代）

白云深处白崖山，松下岩边自往还。折得一枝岩上草，赠渠分卫到人间。
戏题赠稷山驿吏王全
李商隐（唐代）

绛台驿吏老风尘，耽酒成仙几十春。

过客不劳询甲子，惟书亥字与时人。
同陈思忠访洪觉范
王庭圭（宋代）

寻春反向僧房卧，无乃行藏与时左。起来刮目览新诗，花压栏干梦初破。

黄叶丹枫属兴深，吁然莫测疑楚些。惠休岛可没已久，二百年来无此作。

世间何处著斯人，秀句天教出寒饿。我气未衰词颇弱，欲借鼓旗聊一佐。

终朝岩下不逢人，苔色应嗔马蹄涴。
团扇词
孙蕡（明代）

团扇复团扇，秋风淅淅昭阳殿。燕燕飞来尾涎涎，同辇夫君不相见。

长信宫深秋夜长，玉阶坐对明月光。玉绳低垂夜未央，牵牛织女度河梁。

自投长袂数愆殃，梦魂仿佛若有亡。夫颜梦见在我旁，觉来邈若天一方。

起援鸣筝发清商，旧怨未平新怨长。新怨未平复旧怨，怨此衔泥梁上燕。

双飞双宿令人羡，还来啄人嘴如箭。燕燕于飞奈尔何，閒愁不为伤绮罗。

长陵百尺高嵯峨，山精日落悲薜萝。谁能为谱螽斯羽，翻作当筵白纻歌。
次韵和李侍丞寄石同院之作
杨亿（宋代）

子云常在草玄台，不觉春风满眼来。
闻道后车长载酒，无因曲水共流杯。
石渠尽日芸签拥，金谷何时绮席开。
珍重主人偏爱客，乞逢休沐便追陪。
寓临清寄余文勉主事
陈炜（宋代）

交游何处见情真，歧路相逢即故人。斗酒屡邀花底醉，束薪多济客中贫。

陌头疏柳才凋叶，江上红梅又放春。祇恐天书易催发，论心不及往来频。
送赵富文粹洪州三首
周必大（宋代）

花发河阳政早成，策勋恩擢佐藩臣。
鸡翘豹尾他年从，且作银章第一人。
张尧夫寺丞改葬挽词
梅尧臣（宋代）

当时嗟遽殁，二子未能言。
频岁折丹桂，买茔迁陆浑。
重铭太史笔，不替故人恩。
为善有终庆，此焉天意存。
和寒食
韦骧（宋代）

城关咫尺到春郊，跃马行春固不劳。寒食萧疏观物态，楚歌嘲哳聚儿曹。

平湖漾日扁舟满，芳榭迎风画鼓高。薄暮田翁醉归乐，山花倒插挈馀醪。
题梅送刘子辉博士 其一
杨士奇（明代）

向来三县拥皋比，衿佩诜诜喜得师。贤关此去齑盐味，又学元和韩退之。
表弟程之邵奉议知泗州
苏辙（宋代）

马有千里足，所愿百里程。
马心自为计，安用终日行。
何人志四自，欲买千金轻。
吾弟有俊才，见事心眼明。
二年坐北部，万口传佳声。
谈笑顽狡伏，何曾用敲榜。
艰难得铜虎，洗眼长淮清。
民事不足为，但当食鱼烹。
负重贵余力，过饱多伤生。
不见大路马，垂头畏繁缨。
融州除夜寄福清刘九兄
陈藻（宋代）

腊月牂牁三十日，相思觅句上谯楼。
遥知今夜柴炉会，说我无家更远游。
选冠子（宿石门）
曹勋（宋代）

秀木撑空，凝云藏岫，处处群山横翠。霜风冽面，酒力潜消，征辔暂指天际。红叶黄花，水光山色，常爱晓云晴霁。念尘埃眯眼，年华易老，觉远行非易。

常自感、羽客难寻，蓬莱难到，强作林泉活计。鱼依密藻，雁过烟空，家信渐遥千里。还是关河冷落，斜阳衰草，苇村山驿。又鸡声茅店，鸦啼露井重唤起。
生查子　简吴子似县尉
辛弃疾（宋代）

高人千丈崖，千古储冰雪。六月火云时，一见森毛发。
俗人如盗泉，照眼多昏浊。高处挂吾瓢，不饮吾宁渴。
伊犁除夕
阿克敦（清代）

兰蕙谁为伴，虎狼深穴中。柳墙残雪白，毳幕客灯红。

风景他乡异，年华此日同。明春新月上，马首好行东。
至後与履常探梅东园三首
杨万里（宋代）

两朵三枝梅正新，不疏不密最忺人。
花枝夹径嗔人过，絓脱老夫头上巾。
寄鲁岂凡明府
释今无（明代）

单父琴声乐未央，松枝欲寄锦堂香。仙凫健翮遥天起，夏日晴云拂地长。

异绩已高循吏传，大丹还拾紫罗囊。珊瑚海畔潮千顷，月满馀辉照画廊。
次黄完仲韵
刘跂（宋代）

几年流落喜东归，笑语相欢此一时。轣辘小车真快意，伶俜短一且扶危。

新诗遣兴几成癖，浊酒忘怀定不痴。政恐为官抛我去，除书闻已下京师。
赠史昭
王昌龄（唐代）

东林月未升，廓落星与汉。是夕鸿始来，斋中起长叹。

怀哉望南浦，眇然夜将半。但有秋水声，愁使心神乱。

握中何为赠，瑶草已衰散。海鳞未化时，各在天一岸。
倒撑鱼船上滩图
牟巘（宋代）

倒撑鱼船逆上溪，六鷁过宋风退飞。
吕梁悬瀑行越之，滟澦如象人西归。
一笑恬视险与夷，同小组委顺未必非。
哀病骢呈致用
元稹（唐代）

枥上病骢啼褭褭，江边废宅路迢迢。自经梅雨长垂耳，

乍食菰蒋欲折腰。金络头衔光未灭，玉花衫色瘦来燋。

曾听禁漏惊衙鼓，惯蹋康衢怕小桥。半夜雄嘶心不死，

日高饥卧尾还摇。龙媒薄地天池远，何事牵牛在碧霄。
诗
程咸（魏晋）

奕奕恒山，作镇冀方。伊赵建国，在岳之阳。
闷歌行十二首
杨万里（宋代）

同列诸公总劝予，归时功莫过重湖。
婺源五岭祈门峡，今是危涂是坦涂?
春怨
王令（宋代）

扫地待花落，惜花轻眷尘。
游人空眷恋，踏去却寻春。
缘识
宋太宗（宋代）

法要唯心法，浮生苦海中。
经传归实相，水印月皆空。
西林桥
董嗣杲（宋代）

水竹云山拱画图，因怀唤渡想东都。
雨遗晴蝀衔西照，风遏春船入里湖，
阑曲只供游子凭，林间今有隐人无。
竹枝
刘禹锡（唐代）

日出三竿春雾消，江头蜀客驻兰桡。
凭寄狂夫书一纸，家住成都万里桥。
依韵奉和司徒侍中元城埽行河
强至（宋代）

一鼓千夫下揵声，缺堤漏穴几时平。
盘涡倒吸湍流住，巨浸疑浮厚地行。
举锸每年劳众力，治河无策贡愚诚。
赖公自有安邦德，何处风波敢更生。
夜凉早起寻李贻季陆庆长所惠诗有作
吕本中（宋代）

夜长忘阴晴，忽听檐雨滴。空房闭重门，凉气通枕席。

欣然欲揽闭，如觅旧相识。那知庚伏内，得此睡通夕。

起寻两君诗，令我生气力。成蹊长桃李，已自除荆棘。

远游得数士，舍此百无益。挑灯视皮肤，不顾蚊咬赤。

因之不复寐，为子增叹息。
扈从御宿池
祖咏（唐代）

君王既巡狩，辇道入秦京。远树低枪垒，孤峰入幔城。

寒疏清禁漏，夜警羽林兵。谁念迷方客，长怀魏阙情。
次督洗泯韵
洪皓（宋代）

阴山趺坐匪逃秦，杖锡聊充观国宾。
君已无家携爱子，我虽有室别慈亲。
顷年共诗同文馆，今日俱为异域人。
千里远来当洗拂，松醪未孰且休嗔。
赋得玉水记方流
陈昌言（明代）

明媚如怀玉，奇姿自托幽。白虹深不见，绿水折空流。

方珏清沙遍，纵横气色浮。类圭才有角，写月让成钩。

久处沉潜贵，希当特达收。滔滔在何许，揭厉愿从游。
所思四首 其四
胡奎（元代）

郁郁我所思，所思在衡峰。青云团紫盖，白日开芙蓉。

上有飞来泉，倒挂千尺虹。思昔玉字书，允符神禹功。

九州既混一，百谷俱朝宗。仙人骑白鹿，呦呦立云中。

何当鍊金液，日夕长相从。
偶题
杨公远（宋代）

鹅黄又染柳丝丝，自笑劳生作么为。
雨耒云耕三寸管，风棂月么一联诗。
酒逢知己何妨醉，事不如人且待时。
只恁眼前随分去，展开怀抱豁双眉。
文峰夜饮三首
钱时（宋代）

溪山回首昔人非，剩喜文峰拥翠微。
尊俎笑谈春满院，不辞和月夜深归。
题扇七首
陈造（宋代）

裁就霜纨未副挥，濡毫欲下更迟迟。
昔游尚记芜湖夜，把酒中秋见月时。
江城子·龙阳观冬至作
尹志平（元代）

六阴消尽一阳生。暗藏萌。雪花轻。九九严凝，河海结层冰。二气周流无所住，阳数足，化龙升。
归根复命性灵明。过天庭。入无形。返复天机，升降月华清。夺得乾坤真造化，功行满，赴蓬瀛。
虞美人（扬州卖镜，等元事也，用前韵）
刘辰翁（宋代）

徐家破镜昏如雾。半面人间露。等闲相约是看灯。谁料人间天等、似流星。

朱门帘影深深雨。憔悴新人舞。天涯海角赏新晴。惟有桥边卖镜、是闲行。
鹊桥仙
杨炎正（宋代）

思归时节，乍寒天气，总是离人愁绪。夜来无奈被西风，更吹做、一帘秋雨。

征衫拂泪，阑干倚醉，羞对黄花无语。寄书除是雁来时，又只恐、书成雁去。
利漕刘忱明复见性堂
冯山（宋代）

鉴蚀磨即明，水浑澄斯清。杂然外滑销，道在虚中生。

达哉彭城公，养心浩无营。一觉自复本，妙用皆随成。

性通儒佛间，大抵寂与诚。云见非见故，执见流为情。

名堂虽取相，證实不證名。文书每丛委，宾客兹逢迎。

二谛本无碍，安知堂虚盈。优游寄真赏，接引开群盲。

登堂一开豁，洒然尘劳轻。
西湖钱别瞿中书次钱学士韵三首 其三
韩雍（明代）

凉雨初收九夏炎，竹亭燕坐喜安恬。湖山笑我来游晚，风月因人到后添。

已觉功名惭召伯，岂誇词赋逼江淹。酒酣不觉乾坤大，俯视吴山一发纤。
朝元引四首
陈陶（唐代）

帝烛荧煌下九天，蓬莱宫晓玉炉烟。

无央鸾凤随金母，来贺熏风一万年。

正殿云开露冕旒，下方珠翠压鳌头。

天鸡唱罢南山晓，春色光辉十二楼。

万宇灵祥拥帝居，东华元老荐屠苏。

龙池遥望非烟拜，五色曈曨在玉壶。

宝祚河宫一向清，龟鱼天篆益分明。

近臣谁献登封草，五岳齐呼万岁声。
齐天乐 湖楼夜闻枭声甚恶
俞樾（清代）

小楼已自荒凉甚。乖音又来孤枕。鹤欬秋山，鲇啼夜涧，少有如伊凄紧。

初听未审。已银烛光沉，铁箫声噤。独倚危栏，玉楼寒粟起难禁。

哀鸣何太自苦，想枯桑老秃，零落无葚。贾傅工愁，齐侯善痁，被尔雄心消尽。

挑灯暗哂。笑赋鹏词酸，禳鸮人窘。起抚龙泉，怪鸱俄远引。
续作锁柳销鸿之曲
陈子升（明代）

烟锁池塘柳，烽销极塞鸿。东枝罢春水，南翼怨秋风。
山居
陆游（宋代）

平生绝爱山居乐，老去初心亦渐偿。
直道本知天可恃，旷怀真与世相忘。
径穿修竹衣巾爽，盘设灵苗匕箸香。
但恨相逢无鲁叟，浩歌小试接与狂。
闲居思湖上
韩维（宋代）

远泛每思随雁鹜，深居半是避杯觥。
官闲日永无余事，卧听朱弦教曲成。
送钟子崧解官而归
赵蕃（宋代）

三年簿领淹佳誉，一日江山问旧程。
却恨过从曾未数，浪缘文字许深评。
已传相国知韩愈，安用河南荐贾生。
此去看公副时用，便应容我老农耕。
病中书怀寄杨太史贞复兼谢枉顾集杜
唐伯元（明代）

武陵一曲想南征，怅望秋天虚翠屏。多病独愁常阒寂，簿书何急来相仍。

扬雄更有河东赋，方朔虚传是岁星。速宜相就饮一斗，山阴野雪兴难乘。
三十日乃耘老弟生朝余护客舟行高邮道中不胜
虞俦（宋代）

爱日初看一线迟，门弧喜气又相随。
遥知绮席团栾处，正是蓬窗寂寞时。
节爱堂中先遣信，富阳驿里旧吟诗。
生涯已是千奴办，且泛新阳入寿卮。
松斋秋咏次黄存之韵七首 其一
裘万顷（宋代）

少年有策志平戎，心事今成一老翁。蜀客款门茶未了，防秋又说枣儿红。
示蔡天启三首
王安石（宋代）

蔡子勇成癖，能骑生马驹。
銛锋莹鷿鹈，价重百砗磲。
脱身事幽讨，禅愈只晏如。
划然变轩昂，慎勿学哥舒。
偈颂七十八首
释正觉（宋代）

淅淅西风敛气浮，远天野水一般秋。
衲僧歇到兹时节，坐照寒光湛不流。
送缙云苗太守
王维（唐代）

手疏谢明主，腰章为长吏。方从会稽邸，更发汝南骑。

按节下松阳，清江响铙吹。露冕见三吴，方知百城贵。
禁中雪
高启（明代）

君王元尚俭，台殿忽琼瑶。
环素凝宫沼，飞花缀苑条。
坊鸡惊曙早，仗马喜寒骄。
金扇开时看，丹墀扫后朝。
台司呈贺表，乐部奉仙谣。
须信阳光近，都先别处消。
青山湿遍 五月二十四日，宣武门西广西义园视亡儿小羊墓。是日为亡姬桐娟生日。
况周颐（清代）

空山独立，年时此日，笑语深闺。极目南云悽断，近黄昏、生怕鹃啼。

料玉扃、幽梦凤城西。认伶俜、三尺孤坟影，逐吟魂、绕遍棠梨。

念我青衫痛泪，怜伊玉树香泥。我亦哀蝉身世，十年恩眷，付与斜晖。

况复相如病损，悲欢事、咫尺天涯。倘人天、薄福到书痴。

便菱花、长对春山秀，祝兰房、小语牵衣。往事何堪记省，疏钟惨度招提。
答恂阇黎乞浆
晁说之（宋代）

白头破褐恂阇黎，硬白高谈岂易知。
却喜粟浆如北客，从教薄相笑无奇。
李丞相纲生朝三首 其三
张元干（宋代）

济世功名肯力为，风云遇合贵逢时。欲知辟谷师黄石，便是扁舟号子皮。

后进忌能踰日月，敌人用间果蓍龟。福城东际笙歌地，且祝千龄醉荔支。
夷陵书事寄谢三舍人
欧阳修（宋代）

春秋楚国西偏境，陆羽茶经第一州。
紫箨青林长蔽日，绿丛红橘最宜秋。
道涂处险人多负，邑屋临江俗善泅。
腊市渔盐朝暂合，淫祠箫鼓岁无休。
风鸣烧入空城响，雨恶江崩断岸流。
月出行歌闻调笑，花开啼鸟乱钩輈。
黄牛峡口经新岁，白玉京中梦旧游。
曾是洛阳花下客，欲夸风物向君羞。
次韵颍叟弟耕堂杂兴六首
苏泂（宋代）

缭绕州城带雨长，雨馀云气亦飞扬。
小楼别有幽欣处，时复风吹荷叶香。
偈颂二十四首
释智遇（宋代）

释迦掩室於摩竭，因甚坐在者里。
炷拜勤渠，齐之以礼。
横溪小市再宿慨然有感
周紫芝（宋代）

小市人烟南北头，清江贾客去来舟。儿时风物依然在，老去光阴不奈愁。

可怜白发无好意，更对故城思旧游。烟尘蓬勃兵火急，岁晚棹歌归去休。
上元夜送沈伯时赴南康山长
孙锐（宋代）

十载从游吾道南，山斋苜蓿澹于甘。
飞鱼想得三台兆，待雪空余□丈函。
席冷几番驯白鹿，罗传此夜赋黄柑。
太平不日经筵召，好把鳞书早晚探。
游五泄山
唐询（宋代）

游遍西潭返步迟，乱云随履雨沾衣。
山形相向还相背，独有溪流共我归。
题致政李子立问月台
曾丰（宋代）

主人诗豪寄于酒，万象无非酒之友。
主人酒豪寄于诗，万象无非诗之题。
若为诗酒兴俱发，平时泛爱今一割。
不问其他偏问月，月不长如日星然。
乍望乍朔乍晦弦，要之缺者多于圆。
主人乘风踏鹏背，方在急流俄勇退。
似月之明居以晦，举酒相邀倾酒醉。
问耶对耶此其概，收光反耀照其内。
妙与道俱不容喙，主人无问月无对。
和朱子武夷杂咏十首 其三 隐求堂
丘崇（宋代）

抱膝小窗深，读书空谷响。一笑有会心，纷纷自雄长。
盘洲杂韵上 土湖
洪适（宋代）

波涛送客帆，松竹围僧舍。野趣望中来，西湖当减价。
偈
释昙华（宋代）

五百力士揭石义，万仞崖头撒手行。
十方世界一团铁，虚空背上白毛生。
和立斋对菊二歌
王柏（宋代）

之子歌远游，征车事奔逸。
归来东篱下，一洗四方色。
静观草木蕃，若不与人力。
苟无浸灌功，造化庸有忒。
今年秋苦旱，五谷废嘉殖。
梅仆竹亦焦，枯芝槁兰茁。
一朝去酷吏，甘雨解众惑。
天人本无间，喜气满城集。
奈何仓廪虚，一饱竟难得。
不如菊花乾，医方賸称述。
南歌子·阁儿虽不大
佚名（宋代）

阁儿虽不大，都无半点俗。窗儿根底数竿竹。画展江南山景、两三幅。彝鼎烧异香，胆瓶插嫩菊。然无事净心目。共那人人相对、弈棋局。
和人见贻
曹勋（宋代）

某也多奇蹇，当年侍玉除。
驰驱先辂马，扈从达幽都。
守己常安分，临官叹自愚。
旨甘方薄宦，一语冀逢途。
示诸君
徐积（宋代）

古俗今时不用分，只将虚实判浇淳。养心有要先除伪，入德无难只用真。

此道若从为得路，他歧如往是迷津。我曹好尚虽迂阔，最爱山夫共野人。
有赠
赵崇鉘（宋代）

别意参差绕碧栏，外头斜月逼人寒。
钩帘恐碍双栖鹊，乍可桃花隔雾看。
玉漏迟 元宵奉陈静斋宪长
王韦（明代）

今宵春正好，卷帘无那，客中情绪。连日眉梢，暂放片时还聚。

薄宦辞家几许，叹骨肉、水萍风絮。留不住。纷纷客泪，两行如澍。

缅想此日家园，正儿女团栾，烧灯时序。明月依人，空照一樽清醑。

深谢东君慰我，喜投赠、玉堂佳句。高唱处。乳鸦乱翻庭树。
元日二首
冯时行（宋代）

谷旦休祥见，元朝氛祲开。
日车扶晓出，斗柄斡春回。
致理归廓庙，私忧尚草莱。
太平岂无象，天意是胚胎。
寿星泉
喻良能（宋代）

水边岂无清江使，石上自有黄冠仙。
更须唤取辽东鹤，便是人间不老泉。
寄钱户部
李梦阳（明代）

春城鸡啼月欲没，西雁东飞迟明发。风里杨花不定飞，震泽迢迢限吴越。
句
陈商霖（宋代）

生死交情谁念旧，炎凉世态竞迎新。
幽居
陆游（宋代）

烟水重重际海涯，夜深风雨耿茆茨。
交朋散落欢娱少，忧患侵陵志气衰。
痴腹何由有鳞甲，俗情自未去毛皮。
诗书六十余年梦，更拟传衣付小儿。
文相祠
罗奕佐（明代）

汴杭回首事成空，野庙萧条榛棘中。不为翠华勤一旅，可留丹史照孤忠。

杯倾立马精灵在，魂逐啼鹃血泪红。只有五坡遗旧恨，年年秋树隐悲风。
纳凉与陈生偶述 其五
周济（清代）

尊彝古生銴，文胜质已镌。埋璧珛满身，五德岂复全。

嗜古匪适珛，所宝在𣧻穿。遂令啖名者，老死故纸间。

束发悟其非，垂老岂惑焉。精神傥别寄，稍久辄欲迁。

赖兹隽永味，庶以消长年。
九日胡竺西过小斋视疾酬和
于慎行（明代）

残菊床头剩欲簪，长安秋色闭门深。羁怀漫对重阳酒，侠客能为洛下吟。

说剑寒霜飞大漠，翻经法雨落祇林。维摩丈室劳相问，已会忘言学陆沉。
送客香山寺
吴镒（宋代）

十里香山寺，三年到几回。
不嫌送客远，端是爱山来。
老木生僧住，閒云为我开。
归鞍意未足，城鼓莫相催。
便民仓是县漕米入江处时方忧旱
王一鸣（明代）

修竹回斜径，高蝉噪夕阳。
数行迁客泪，一洒便民仓。
剜肉知何补，劳心或自伤。
骄雷蟠赤日，念尔稼登场。
饮小修所携惠泉 其三
袁宗道（明代）

泻以青玉椀，泠泠色凝碧。忆得在山时，一泓抱白石。
丹霞十二咏 其十一 杰阁晨钟
成鹫（清代）

嵯峨高阁晓钟深，下界闻声不可寻。枕上一醒朝市梦，天边三答海潮音。

曲高不入时人耳，韵苦遥传古佛心。一片蒲团半轮月，枯禅何事独沉唫。
送张无梦归天台山
初暐（宋代）

间倚天台看曙霞，自然龙汉度无涯。
暂来演道明光殿，归去乘跷太上家。
帝简赐歌旌火枣，世人何处访桃花。
到山若赴昆仑会，还控青鸾白凤车。
跨鹤台
姚勉（宋代）

仙人白日上青冥，鹤去台空唤不应。
千载令威归得否，雪堂有客梦如冰。
久客
杜甫（唐代）

羁旅知交态，淹留见俗情。衰颜聊自哂，小吏最相轻。

去国哀王粲，伤时哭贾生。狐狸何足道，豺虎正纵横。
次韵刘彦英教授春日同宴吴元正宅
陈镒（明代）

林下诗翁偶出来，凭高一望壮怀开。山川如故人应老，城郭都怀鹤自回。

远树拂云明似画，长溪过雨绿于醅。喜逢佳友同春赏，花底芳尊得款陪。
闻科诏勉诸子
辛弃疾（宋代）

秋举无多日，天书已十行。
绝编能自苦，下笔定成章。
不见三公后，空长七尺强。
明年吏部选，梅福更仇香。
寄题密州新作快哉亭二首
苏辙（宋代）

车骑崩腾送客来，奔河断岸首频回。
凿成户牖功无几，放出江湖眼一开。
景物为公争自致，登临约我共追陪。
自矜新作超然赋，更拟兰台诵快哉。
槛前潍水去沄沄，洲渚苍茫烟柳匀。
万里忽惊非故国，一樽聊复对行人。
谢安未厌频携妓，汲黯犹须卧理民。
试问沙囊无处所，于今信怯定非真。
陪韩子云吊张安国舍人墓
章甫（宋代）

顷从武昌守，来哭清果墓。
老泪湿征衫，伤心不忍去。
焉知五载后，重到山崔嵬。
松柏倏已拱，宿草缠余哀。
公乘使者车，忠厚神所赉。
远怀平生亲，斗酒相沃酹。
曩以门下故，获登君子堂。
招呼连屋居，此意讵可忘。
青春闭佳城，荣华竟消歇。
空余千古名，不随世磨灭。
蓬莱定何处，神仙知有无。
徘徊重徘徊，悲风生坐隅。
颂古十七首
释宗演（明代）

未离闽底已还家，才跨飞鸢又眼花。
堪笑曾郎更心毒，乌藤轻放老玄沙。
八绝诗白龙泉
王禹偁（宋代）

崖石何凿凿，渤潏涌山脚。
含虚光可鉴，倒影壁如削。
弥漫到前溪，支脉通远壑。
白龙乃神物，胡此恋一勺。
势能为霖雨，力可兴雷雹。
上天未有命，兹焉缩头角。
应防困蝼蚁，泥蟠讵敢跃。
葅醢曾是忧，豢养殊非乐。
亦如君子道，出处贵先觉。
吾生苦迁谪，未免郡政缚。
偶来泉畔坐，感兴题秋箨。
斗薮缨上尘，试就清涟濯。
聊将一掬水，洗我面惭怍。
日暮不忍归，风埃满城郭。
东归
罗隐（唐代）

仙桂高高似有神，貂裘敝尽取无因。难将白发期公道，

不觉丹枝属别人。双阙往来惭请谒，五湖归后耻交亲。

盈盘紫蟹千卮酒，添得临岐泪满巾。
春晚旅怀
纪逵宜（清代）

蹑屩重来问路歧，软红拂拂黯须眉。西山自立京尘外，青眼看人似昔时。
乡士李英才得老潘墨法善作墨梅复喜作诗艮斋目以三奇赠之七字予复同赋云
杨万里（宋代）

吾乡李君磊嵬胸，夜持云梯倚秋空。月中夺得修月斧，斫倒南山千岁松。

束归丹灶和玉桂，燧出绿雾霏鸾龙。捣成玄圭与苍璧，洒作横枝岁寒色。

庾岭霜林和靖园，掇入生绡供戏剧。幻松作璧璧作梅，豪气勃郁尚不开。

琼艘满釂梅雪下，吐出西湖有声画。
题瓜尔佳同知画像
陈谟（明代）

卿云景星丽天目，吴峰如绣江如醁。钟奇毓秀谁最多，九苞凤凰维夹谷。

大明启运朝明堂，览德遂与群龙翔。西江下邑烦抚字，勤劳祗用跻民康。

井井栽桑阴覆野，岁岁莱田有新稼。万顷黄陂澹更清，一襟寒雪光相射。

丹青写出庙堂姿，唐代衣冠远有仪。瑶林琼树风临赋，预想凌烟阁上时。